**Ca o zi de Brumar!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e sufletul ca o zi de Brumar

Și frigul scormonește prin oase.

Gândul aleargă prin lume hoinar

Răvășit de pustiul din case.

Prin sobă, un tăciune și vântul

Se luptă ca doi nebuni dezbrăcați.

Eu i-am lăsat să-și spună cuvântul;

Sper când mă-ntorc să-i găsesc împăcați!

Afară m-așteaptă câțiva butuci

Răsturnați peste prispă grămadă...

Gândesc și mă uit tăcut prin uluci:

Ce pustiu s-a facut prin ogradă!

Parcă aud gălăgie pe drum!

Către poartă se-ndreaptă privirea;

Aș vrea să ies și să-i văd chiar acum

Pe acei ce îi chem cu simțirea!

Că zile și nopți, și ani au trecut

De când s-au tot dus de soartă purtați!

O! Doamne, acum ce mult aș fi vrut

Să-i văd cum îi știu, așa, alintați!

Dar nu este chip, nu sunt nici semne

Să mi se împlinească dorința;

Dar privind la grămada de lemne

Mă bucur și-mi tresare ființa!

Mă aplec să ridic trei surcele

Și mă rog din rărunchi la Preasfântul

Să îndrepte picioarele mele,

Iar în sobă să moțăie vântul!

Și de-o fi să-mi audă cuvântul

Chiar și acei ce-au plecat de năluci,

De va fi să mă țina pământul,

Mi-au mai rămas pentru iarnă butuci!